text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: الرئيسيةتاريختأملات قومية تونسية في معركة الجلاء
text.text_idx: #000006
text.text: تأملات قومية تونسية في معركة الجلاء
text.text_idx: #000007
text.text: – معركة الجلاء، محطة تاريخية تونسية هامة علخر لكنها كيف اهم المحطات التاريخية التونسية تعاني من الجهل و خاصة من الاحكام المسبقة الي تلقي بشبهات عملاقة عليها بسبب العقايد السياسية الاجنبية الي حكمت المواقف النخبوية الي بدورها ولات مواقف عامة فيما بعد .
text.text_idx: #000009
text.text: – معركة الجلاء تكلفت شهداء و عدد مهول من الشهداء ( يحكيو على 5000 شهيد تونسي ) و من المفقودين . تطورات المعركة سياسيا ,عسكريا و خاصة اداء رئاسة الجمهورية المحير ( اتخاذ قرار الحرب و الدخول فيها ثم التراجع السريع بعد خطاب “شارل ديغول” الي يستعرف فيه بالسيادة التونسية على بنزرت) اثارت معارضة مدنية-عسكرية الي تلمت مع اسباب اخرى و نتج عليها محاولة الانقلاب الشهيرة بتع “دسيمبر 1962” .
text.text_idx: #000010
text.text: – الجلاء العسكري الفرنسي بتع 15 اكتوبر 1963 مجاش بالساهل و فما برشا مراجعات لازم تصير للحدث التاريخي لتوضيحو و لازالة الشبهات الي التصقت بيه .المقال هاذا شيحاول مراجعة المعركة من كل نواحيها السياسية و العسكرية و قبل هذا مراجعة الشبهات الي تحوم حولها.
text.text_idx: #000011
text.text: 1. الاشتباهات الأولية :
text.text_idx: #000012
text.text: أولا: يقال انو “فرانسا” كانت شتنسحب بطبيعتها و انو “شارل ديغول” ناوي ينسحب بطبيعتو و انو “بروقيبة” تنطر للمعركة باش يعمل فيلم يظهر بيه “بطل” و يغطي بيه عمالتو ل”فرانسا” . يقال انو “شارل ديغول” كان يستنا في صنعان القنبلة الذرية و من بعد بش ينسحب فعليا و هاذا الي صار عمليا فرانسا فرقعت قنبلتها عام 1963 و انسحبت من بنزرت عامتها .
text.text_idx: #000014
text.text: ثانيا: يقال انو “بورقيبة” كان محتاج لمعركة ضد “فرانسا” باش يظهر وطني قدام الدول العربية-الافريقية و خاصة قدام “منظمة دول عدم الانحياز” الي كان يحب ينضملها و لكنو مكانش محترم فيها و عند قادتها ( عبد الناصر المصري ,نهرو الهندي,تيتو اليوغسلافي,شو ان لاي الصيني) .و انو معركة بنزرت جابتلو تعاطف دولي و حلتلو باب المنظمة العملاقة .
text.text_idx: #000015
text.text: – هل فرانسا كانت شتنسحب من “بنزرت” ؟؟؟ هل “فرانسا” تنسحب اصلا من اي قاعدة عسكرية تونسية مغير معركة ؟؟؟ هل “شارل ديغول” مستعد ينسحب من “بنزرت” ؟؟؟ .
text.text_idx: #000017
text.text: – الرئيس الفرنسي “شارل ديغول” صرح نهار 5 سبتمبر 1961 انو “قال لبورقيبة انو فرانسا متنجمش و متحبش اصلا تنسحب من بنزرت” واضح تماما “شارل ديغول” في تصريحو بعد المعركة .
text.text_idx: #000018
text.text: – اصلا حتا من قبل “بنزرت” .فرانسا منسحبت من باقي المعسكرات الا بعد معارك و مواجهات مع الجيش و المواطنين التوانسة . “معركة رمادة” في 20-25ماي 1958 هيا الي فرضت الانسحاب من القواعد العسكرية باستثناء بنرزت الي اجل الفصل فيها لتاريخ غير محدد ( كات هاذي احدى اهم الاغلاط) .
text.text_idx: #000019
text.text: – “شارل ديغول” بحد ذاتو استعماري علخر و كان ضد كل الاستقلالات بداية من استقلال “سوريا” و”لبنان” 1943-1946 الي ذكر مليح في مذكراتو ( مذكرات الامل 1962) انو تفرض عليه بالسيف :فرضوه عليه الامريكان و الانقليز , “شارل ديغول” الي كان يحب يحل المشكلة الدزيرية عسكريا ملي شد الحكم في 1958 مستحيل يكون ناوي يسلم في بقايا النفوذ الفرنسي بالساهل .
text.text_idx: #000020
text.text: – “شارل ديغول” فرض في “اتفاقيات ايفيان” بتع “استقلال دزاير” انو فرانسا تقعد تستخدم القواعد العسكرية ل15 عام اخرين و انها تكمل تعمل تجاربها الذرية .
text.text_idx: #000021
text.text: – “فرانسا” دولة متنسحب كان بالقوة من اي ارض تونسية و هاذا ثابت من قبل “بنزرت” بطبيعتو ,”شارل ديغول” استعماري للعينين و رافض حركة الاستقلالات و اصلا رافض الانسحاب من بنزرت بتصريح مباشر و لذا فانو فكرة “فرانسا بش تنسحب وحدها” هيا فكرة غبية و ناتجة على الجهل اولا و على موقف عدائي لبورقيبة لا اكثر لا اقل .
text.text_idx: #000022
text.text: – قرار الحرب في بنزرت كان قرار ضروري علخر باش تتحرر بنزرت كيما تحررت قببلها باقي الاراضي التونسية. و كان مصارتش الحرب كان الوجود العسكري الفرنسي ممكن يقعد ليوم الناس هذا.
text.text_idx: #000025
text.text: – بعد الاستقلال او بعد امضاء بروتوكول الاستقلال في 20 مارس 1956. قعدت قضية الوجود العسكري الفرنسي عالقة و تحلت فيها مفاوضات جديدة و الفرانسيس قعدو بتمهطلو طيلة اكثر من عامين لحد الاعتداء على ساقية سيدي يوسف في 8 فيفري 1958 و معركة رمادة في 20-25 ماي 1958 .
text.text_idx: #000027
text.text: – الواجب كان يقضي انو مباشرة او على الأقل بعد تونسة الشرطة و الجيش و تأسيس الدولة الجديدة انو تبدا مفاوضات عامة شاملة للجلاء الفرنسي .
text.text_idx: #000028
text.text: – الواجب كان يقتضي انو في 1957 تبدا معارك الجلاء : وقتها فرانسا في موقع ضعف سياسي و عسكري جرة حرب دزاير و اظطراب الحكومات الفرنسية .
text.text_idx: #000029
text.text: – محاصرة القواعد و الثكانت الفرنسية و المواجهة العسكرية معا الجيش الفرنسي في 1958 كان لازمها تصير في 1957 . المشكل السياسي الأول هو الوقت : القيادة السياسية وخرت بعام كامل في حلان المواجهة مع فرانسا وقتلي هيا ضعيفة علخر ومن بعد تبدلت الحكومة الفرنسية بجيان شارل ديغول و تبديل نظام الحكم في ماي- جوان 1958 .
text.text_idx: #000030
text.text: – قضية بنزرت كان لازمها تبدا تتحل مباشرة بعد الانسحاب من القواعد العسكرية البرية ,البحرية لخرا . الغلطة الثانية بعد الوقت هوا الربط في المحلول : قضية بنرزت تاجلت لوقت لاحق مهوش محدد .
text.text_idx: #000031
text.text: – عام 1958 فرانسا و تونس وقعو عقد مرور البترول الدزيري عبر تونس ( ميناء الصخيرة ) و هاته المنفعة المالية رخفت المطالب التونسية و اجلت المواجهة ل3 سنين : التأجيل كان مضر علخر لنو الحكومة الفرنسية تكبست علخر بعد جيان شارل ديغول العسكري و ظبطانو للوضع الفرنسي.
text.text_idx: #000032
text.text: – الحكومة التونسية عطات شارل ديغول راحة ب 3 سنين كاملين من أكتوبر 1958 ( تاريخ الانسحاب كن كل القواعد العسكرية باستثناء بنرزت ) لحد جويلية 1961 ( تاريخ معركة ينزرت ) . 3 سنين كاملين شدو فيهم روحو و بدا يستكمل في التجارب النووية و يتلها بدزاير و يحس روحو قوي علخر و ينجم يستحفظ ببنزرت للابد كان لزم .
text.text_idx: #000033
text.text: – الغلطة السياسية الأولى كانت في الوقت : المعركة كان لازمها تصير قبل في وضع الجمهورية الرابعة المظطربة سياسيا/حزبيا و الواحلة في دزاير.
text.text_idx: #000034
text.text: – القيادة السياسية و تحديدا الرئيس ” الحبيب بورقيبة” قرات معركة بنزرت 1961 بالظبط كيما “معركة رمادة” و كيما معارك الحركة الوطنية و خاصة “مظاهرات 8-9 افريل 1938”.
text.text_idx: #000036
text.text: – “بورقيبة” حسب “شارل ديغول” كيما رؤساء حكومات الجمهورية الثالثة-الرابعة الي استانس يتعامل معاهم من 1934 ل1958.
text.text_idx: #000037
text.text: – “بورقيبة” خمم انو مناوشات بسيطة و معركة نهار واحد : شوية ضحايا ,تغطية صحفية و صدمة راي عام دولي بش تخلي “ديغول” يرضخ و ينسحب .
text.text_idx: #000038
text.text: – ” بورقيبة ” ماقراش تحولات الوضع الفرنسي : استقرار الحكومة ,تقدم الصناعة العسكرية ,تفرغ تام لحرب دزاير و خاصة رئاسة دولة قوية صلبة حربية و استعمارية علخر و رافضة الانسحاب من بنزرت و هذا الي وضحو ” ديغول” ل”بورقيبة” في لقاء “رامبويي ” 27-28 فيفري 1961 قبل 5أشهر من المعركة( مفماش انسحاب قبل صنعان القنبلة الذرية = مفماش انسحاب من اصلو معناها ).
text.text_idx: #000039
text.text: – الغلطة السياسية التونسية هيا في قرائة فرانسا على أساس الوضع السابق الي وفا في 1958 و تحيدا في جوان 1958 وقتلي شد “ديغول” الحكم و كبس الدولة الفرنسية و ركح الحياة السياسية و تلها بالتصنيع العسكري و ركز مع حرب دزاير الي حاب يربحها و مش ناوي ابدا يخرج من بنزرت او يرجع النقطة الكيلومترية 233 ( ناقشو فيها بورقيبة في رامبويي و وضحلو انو مهوش شيرجعها )
text.text_idx: #000040
text.text: – من لقاء “رامبويي” “بورقيبة” كان لازمو يفهم مليح انو “ديغول> ماهو بش يعطي حت شي و يحب رضوخ مطلق مستعد يخلصو بالفلوس و لذا من لحظتها كان لازم يبدا التحضير للحرب .مش على غرادة بعد مبادرت فرانسا بتوسيع مدرج مطار ” سيدي احمد”.
text.text_idx: #000041
text.text: ج/ التخطيط السياسي للمعركة:
text.text_idx: #000042
text.text: – ” بورقيبة ” قرا المواجهة في بنزرت كنضال وطني تقليدي فيه مظاهرة ,مناوشة ,عدد قليل بتع شهداء و رضوخ جمهورية فرنسية رابعة ضعيفة تاعبة و مظطربة .
text.text_idx: #000043
text.text: – القرائة السياسية الغالطة مخلاتش القيادة السياسية تحضر روحها لحرب حقيقية فيها عدد كبير بتع شهداء و احتمال قصف قوي و رهيب و ممكن قصف للعاصمة بيدها : قيادة الجيش الفرنسي اقترحت إعادة احتلال تونس.
text.text_idx: #000044
text.text: – القيادة السياسية خططت المعركة باستراتيجيا مدنية حزبية قديمة علخر و لذا تصدمت كيف شافت رد الفعل الفرنسي القوي و الرهيب أصلا .
text.text_idx: #000045
text.text: – كان على القيادة السياسية تحضر روحها لمواجهة حقيقية عسكرية أساسا و تحضر لمعركة طويلة و مضنية و تقرا حساب تضحيات بشرية عملاقة و دمار و تاخو احتياطاتها لكل لهاذا .
text.text_idx: #000046
text.text: – القيادة السياسية كان لازمها تخوض المعركة هذا لا نقاش فيه اما لازمها تخوضها كحرب حقيقية مش كمظاهرة.
text.text_idx: #000047
text.text: 3. الأداء العسكري:
text.text_idx: #000048
text.text: – الأداء العسكري مهوش أداء الجنود او الظباط قد ماهو أداء القيادة السياسية-العسكرية و تحديدا “كتابة الدولة ل الدفاع” و ” قيادة الجيش” : الباهي الادغم كاتب الدولة ل الدفاع و معاه القادة الكبار للجيش هوما الي يتحملو مسؤولية “الأداء العسكري” للجيش التونسي طيلة أيام المعركة جويلية 1961.
text.text_idx: #000049
text.text: – اول ملاحظة هوا انو القيادة السياسية-العسكرية حضرت خطة تعتمد على المتطوعين أساسا ووين الجيش و قوات الحرس الوطني كانو ثانويين علخر .
text.text_idx: #000050
text.text: – المتطوعين في اغلبهم معدوش الواجب العسكري و معندهم حتا خبرة قتالية ,يقوده الحماس الوطني اما مغير حتا مهارة في استخدام الأسلحة و زيد تسليحهم كان شبه معدوم : عصي ,مكاحل قديمة ,حجر ,عمليا كانو جمهور مظاهرات هايج و مستواهم اقل من مستوى “الفلاقة ” و لذا من الناحية العسكرية البحتة كانو عنصر قلق و تشغشيب للجنود و أعوان الحرس الوطني الي لقاو رواحهم متعرقلين و مخنوقين بيهم لنو ميعرفوش وين يتحركو .
text.text_idx: #000051
text.text: – مكانتش فما خطة عسكرية حقيقية بتع مواجهة مع قوات القاعدة الجوية ب” سيدي احمد” و خاصة لمواجهة قصف فرنسي مكثف و زادا لمواجهة قوات المظليين الي جات من دزاير .
text.text_idx: #000052
text.text: – القيادة العسكرية محضرتش احتمالات الردود العسكرية الفرنسية القوية لنها كانت تخدم تحت قرائة سياسية غالطة ,كانت تخدم على أساس “معركة رمادة” جديدة وين تصير مناوشات ,معركة بسيطة ,سقوط شوية شهداء اغلبهم متطوعين و قدماء الفلاقة و من بعد تجي المفاوضات و يصير الانسحاب الفرنسي .
text.text_idx: #000053
text.text: – عمليا مكانش فما تحضير للمعركة فما “خريجي الاكاديمية العسكرية بسان سير” دورة 1956/دورة بورقيبة مكانوش في تونس ,كانو في “الكونغو” ( الكونغو الديمقراطية حاليا) كانو في مهمة مع قوات حفظ السلام التابعة للأمم المتحدة .كتابة الدولة ل الدفاع مراتش حتا حاجة ليهم و لكفائتهم لنو المعركة شتكون بسيطة .
text.text_idx: #000054
text.text: – الخبرات العسكرية الميدانية الممتازة كيما ” الرائد محمد البجاوي” ( حارب في الفيتنام ) موقعهش استدعائها كان من بعد ما الوضعية استفحلت تماما و بعد صدمة الرد الفرنسية ( الرائد قال انو الباهي لدغم باعثو للموت و استشهد الله يرحمو برسمي ) .
text.text_idx: #000055
text.text: – موقعش صياغة خطة او التحضير للمعركة .معركة بنزرت كانت معركة رمادة جديدة لا اكثر لا اقل و هذا الي انتج العجز قدام “القصف” و ” المظليين “.
text.text_idx: #000056
text.text: – بنزرت كان لازمها تتحرر و في اسرع وقت .مكانش فما إمكانية لبقاء أي قوة عسكرية فرنسية في تونس .هاذي كانت اهم قضية بعد توقيع بروتوكول الاستقلال.
text.text_idx: #000057
text.text: – الجلاء كيما الاستقلال يتطلب تضحيات و بالطبيعة شهداء , القضية مهيش في عدد الشهداء : شرف ,كرامة ,عزة و طهارة الترب التونسي تهون قدامها اعداد الشهداء و حتا كان استشهد الشعب التونسي بكلو .
text.text_idx: #000058
text.text: – المعارك المبدئية القيمية و المصيرية ميتحسبش فيهم عدد الشهداء او كمية الدم : المهم عملية التحرير تصير و تسترجع الامة شرفها .
text.text_idx: #000059
text.text: – في بنزرت متحققش انتصار عسكري-سياسي مباشر و كان فما كلفة عالية من الشهداء ,المفقودين و من الدمار و لهنا موضع النقد لللقيادة السياسية-العسكرية .
text.text_idx: #000061
text.text: – معركة بنزرت كانت تنجم تتخاض بنجاعة اكبر : انتصار اسرع و ممكن انتصار عسكري أصلا ,بنزرت كان ممكن يصير فيها ملحمة تونسية و ممكن بالوقت يتفرض فيها انسحاب فرنسي مش بعد عامين .
text.text_idx: #000062
text.text: – معركة بنزرت كانت ممكن تتربح في وقت اقل و عام قبل لو : وقع الإسراع في خوضها ,لو تعملت قرائة سياسية صحيحة ,مخطط سياسي منطقي و خاصة تحضير عسكري حقيقي .
text.text_idx: #000063
text.text: في قرائتنا للمعركة و الحدث ملازمش ننسو او ننحرفو على القضية الاصلية و هيا تحرير/تطهير الأراضي التونسية من الوجود العسكري الفرنسي و ملازمناش ننسو طبيعة المستعمر الفرنسي المتعصبة و الي تكبش علخر في نفوذها خاصة العسكري و كيف كيف ملازمش مواقفنا من القيادة السياسية و خاصة من ” بورقيبة” تعمينا على القضية الوطنية الي تجي قبل بورقيبة و قبل كل افكارنا السياسية ( خاصة المستوردة من الخارج) .
text.text_idx: #000064
text.text: القومية التونسية تقرا التاريخ مش لتوجيه اللوم والاتهامات و اصدار الأحكام العاطفية الاعتباطية .القومية التونسية تقرا التاريخ التونسي للفهم و للاعتبار :استخلاص الدروس و من ثم البناء ,بناء الوعي التاريخي-السياسي و القكر السياسي التونسي الجديد.
text.text_idx: #000065
text.text: معركة قبرار ضد جيش الإستعمار 2 أكتوبر 1954
text.text_idx: #000066
text.text: إمتيازات رأس المال الأوروبي في تونس قبل الإستعمار
text.text_idx: #000067
text.text: كيف وقعت تونس في فخ القروض الأجنبية قبل الإستعمار؟؟
text.text_idx: #000068
text.text: دماء خالدة.. معركة رمثة بجبل تطاوين في 25سبتمبر 1915
text.text_idx: #000069
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000075